Sydsjællands Politi kan også bekræfte, at det er den samme mand, der i en video bliver lagt i benlås af lejrchefen og to medarbejdere.

Den 34-årig mandlig asylansøger fra teltlejren Bag Bakkerne i Næstved blev tirsdag anholdt og sigtet for trusler på livet mod øvrige asylanter, personalet på stedet samt for vold mod en fotograf fra TV Øst.

Det oplyser Sydsjællands Politi.

Klokken 13.30 blev han fremstillet i grundlovsforhør ved Retten i Næstved, og her valgte en dommer at varetægtsfængsle ham indtil 8. juni. Der er ikke nogle oplysninger om, hvordan manden forholder sig til sigtelsen.

Skubbede fotograf

Den 34-årige blev anholdt efter en episode på asylcentret mandag aften. Her har han ifølge sigtelsen på arabisk og engelsk truet en ansat og en beboer på centret, der fungerer som tolk, på livet.

Truslerne blev også rettet imod en fotograf fra TV Øst, som også blev skubbet, oplyser chefanklager Henriette Rosenborg Larsen.

Ifølge TV Øst skete overfaldet på fotografen, mens kameraet var slukket. Angiveligt kom asylansøgeren løbende bagfra og skubbede fotografen i ryggen. Han kom ikke noget til, og TV Øst oplyser, at hændelsen ikke er meldt til politiet.

Tv-stationen oplyser, at den 34-årige skal være psykisk syg, men den oplysning kan Henriette Rosenborg Larsen ikke bekræfte over for Ritzau.

Gevaldigt over stregen

Den sigtede er samme mand, som for nogle uger siden blev lagt i benlås af tre ansatte fra centeret. Ifølge politiinspektør Kim Kliver kan den slags situationer opstå, når mange mennesker skal opholde sig samme sted, men det har også en konsekvens.

- Der har de seneste dage været forholdsvist stort fokus på asyllejren i Næstved. Når mange mennesker er samlet på ét sted, er det svært at undgå gnidninger.

- Den 34-årige har dog trådt ganske gevaldigt over stregen i forhold til, hvad vi kan acceptere, og han må selvfølgelig nu tage konsekvenserne af sine handlinger, siger politiinspektør Kim Kliver.

Han suppleres af chefanklager Henriette Rosenborg Larsen:

- Vi har i kredsen et samarbejde mellem politi og anklagemyndighed, hvor vi strategisk har sat fokus på også at sikre ro og orden i og ved vores asyllejre.

Det er manden fra videoen

Der har de seneste dage været stort fokus på teltlejren i Næstved.

Information kunne i lørdags fortælle, at lejrchefen er blevet fritstillet, efter han angiveligt har anvendt trusler, voldsom fysisk magt og kollektiv afstraffelse over for beboerne i teltlejren.

En video optaget inde i lejren viser, at en mandlig syrisk asylansøger i forrige uge blev lagt i benlås af lejrchefen og to andre medarbejder. Den samme mand, der nu er varetægtsfængslet.